Talle plakkershutte in brande verwoesArgieffoto Sowat 40 plakkershutte het in die vroeë oggendure van Dinsdag in Gauteng afgebrand. Robert Mulaudzi, woordvoerder van die Johannesburgse nooddienste, het aan Maroela Media gesê die brande het omstreeks 03:00 op drie verskillende plekke uitgebreek. Sowat 20 plakkershutte het in die Alexandra-nedersetting afgebrand en 20 hutte op twee verskillende plekke in Soweto. “Brandweerdienste kon binne sowat ŉ uur daarin slaag om die brande onder bedwang te bring,” het Mulaudzi gesê. Volgens hom is niemand tydens die voorvalle beseer of dood nie. “Ons vermoed in dié stadium die oorsaak van die brande is verhittingstoestelle soos gasstowe. Die brand het op ŉ punt begin en so na ander hutte versprei.” Mulaudzi het gesê die stad se rampbestuurbeamptes is besig om die geaffekteerde gesinne met byvoorbeeld kospakkies by te staan. “Indien hulle teen vanaand nog nie heenkome het nie, sal daar noodbehuising vir hulle gereël word.” Volgens die Suid-Afrikaanse weerdiens (SAWD) het die temperature in Johannesburg vroegoggend vriespunt bereik.